Document ID: 32011D0430

DEĊIŻJONI TAL-KUNSILL 2011/430/PESK
tat-18 ta’ Lulju 2011
li taġġorna l-lista ta’ persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
Billi:
(1)
Fis-27 ta’ Diċembru 2001, il-Kunsill adotta l-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu (1).
(2)
Fit-12 ta’ Lulju 2010, bid-Deċiżjoni 2010/386/PESK (2), il-Kunsill aġġorna l-lista ta’ persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK.
(3)
Fil-31 ta’ Jannar 2011, bid-Deċiżjoni 2011/70/PESK (3) il-Kunsill kompla jaġġorna l-lista ta’ persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK u ħassar id-Deċiżjoni 2010/386/PESK ħlief fejn din tikkonċerna l-grupp imsemmi fl-entrata numru 25 fil-Parti 2 tal-Anness tagħha.
(4)
F’konformità mal-Artikolu 1(6) tal-Pożizzjoni Komuni 2001/931/PESK, hu meħtieġ li jsir rieżami komplet tal-lista ta’ persuni, gruppi u entitajiet li għalihom japplikaw id-Deċiżjonijiet 2010/386/PESK u 2011/70/PESK.
(5)
Din id-Deċiżjoni tistabbilixxi r-riżultat ta’ dak ir-rieżami li twettaq mill-Kunsill.
(6)
Il-Kunsill iddetermina li m’għadx hemm raġunijiet biex ċerti persuni u gruppi jinżammu fuq il-lista ta’ persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK.
(7)
Il-Kunsill ikkonkluda li l-persuni, il-gruppi u l-entitajiet elenkati fl-Anness għal din id-Deċiżjoni, kienu involuti f’atti terroristiċi fis-sens tal-Artikolu 1(2) u (3) tal-Pożizzjoni Komuni 2001/931/PESK, li ttieħdet deċiżjoni fir-rigward tagħhom minn awtorità kompetenti fis-sens tal-Artikolu 1(4) ta’ dik il-Pożizzjoni Komuni, u li huma għandhom ikomplu jkunu soġġetti għall-miżuri restrittivi speċifiċi previsti fiha.
(8)
Il-lista ta’ persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK għandha tkun aġġornata kif meħtieġ,
ADOTTA DIN ID-DEĊIŻJONI:
Artikolu 1
Il-lista ta’ persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK għandha tkun dik li tinsab fl-Anness għal din id-Deċiżjoni.
Artikolu 2
Id-Deċiżjoni 2010/386/PESK, safejn tikkonċerna l-grupp imsemmi fl-entrata numru 25 fil-Parti 2 tal-Anness tagħha, u d-Deċiżjoni 2011/70/PESK huma b’dan imħassra.
Artikolu 3
Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, it-18 ta’ Lulju 2011.

Labels: 10
11
5